Polisieman gevonnis wat duisende vuurwapens verkoopArgieffoto Christiaan Prinsloo, ŉ voormalige kolonel in die SAPD, is tot ŉ effektiewe 18 jaar tronkstraf gevonnis nadat hy ŉ pleitooreenkoms met die staat aangegaan het. Ingevolge hierdie ooreenkoms het Prinsloo skuld erken op al 11 aanklagte teen hom wat onder meer rampokkery, die onwettige besit van vuurwapens en ammunisie, die onwettige verkoop van vuurwapens, die besit van verbode vuurwapens, die uitwissing van of peuter aan vuurwapens se reeksnommers, bedrog en geldwassery insluit. Volgens die pleitooreenkoms het Prinsloo gedurende 2007 en 2008 duisende vuurwapens wat by die polisie ingehandig is om vernietig te word, uit die polisie se pakkamers gesteel en verkoop. Hy is uiteindelik in Januarie 2015 saam met ŉ vuurwapenhandelaar in hegtenis geneem wat hom glo met die verkoop van die vuurwapens gehelp het. Prinsloo se medebeskuldigde moet nog verhoor word. Die hof het die feit dat Prinsloo berou getoon het, sy volle samewerking aan die polisie in hul ondersoek gegee het, dat hy geen vorige veroordelings het nie en dat hy die staat baie tyd en onkoste gespaar het deur skuld te erken as versagtende omstandighede aanvaar. Volgens die pleitooreenkoms is dit egter as verswarende omstandighede geag dat hy sy plig as polisiebeampte versuim het en boonop tot die hoë vlakke van misdaad in Suid Afrika bygedra het deur onwettige vuurwapens te versprei.